Názov účtovnej jednotky 
(adresa, IČO)	      OBEC Slanská Huta	
Názov vnútropodnikovej smernice	SMERNICA o tvorbe a použití sociálneho fondu	
Číslo smernice	             1/2019	
Príloha 	Zákon č. 152/1994 Z.z. o sociálnom fonde
Vnútorná smernica tvorby a použitia SF zo dňa : 01.02.2016	
Za správnosť smernice zodpovedá	Martina Urbanová 	
Schválil	Martina Urbanová	
Obec Slanská Huta v súlade so zákonom č. 152/1994 Z. z. o sociálnom fonde  v znení neskorších predpisov vydáva tieto
Zásady tvorby a použitia sociálneho fondu
Sociálny fond tvorí a používa zamestnávateľ v súlade so zákonom č. 152/1994 Z. z. o sociálnom fonde... v znení neskorších predpisov (ďalej len „zákon“) na podporu vlastnej podnikovej politiky sociálnej starostlivosti o zamestnancov. 
Fond tvorí každý zamestnávateľ, ktorý zamestnáva zamestnancov v pracovnom pomere, služobnom pomere alebo štátnozamestnaneckom pomere, a to aj v prípade, že zamestnáva hoci iba jediného zamestnanca. 
Článok I
Pôsobnosť interného predpisu
Zásady tvorby a použitia sociálneho fondu (ďalej len „zásady“) upravujú výšku tvorby sociálneho fondu (ďalej len „fond“), spôsob a zdroje jeho tvorby ako aj oblasti poskytovania príspevkov z fondu, výšku príspevkov a podmienky pre poskytnutie príspevku zamestnancovi alebo inej oprávnenej osobe. Fond je určený na zabezpečovanie sociálnych potrieb zamestnancov a na podporu kultúrnej a rekreačnej činnosti a na regeneráciu pracovnej sily zamestnancov.
Článok II
Oprávnené osoby
1.	Oprávnenými osobami, ktorým pri splnení podmienok uvedených v týchto zásadách vznikne nárok na poskytnutie príspevku z fondu, sú výlučne zamestnanci zamestnávateľa, vykonávajúci prácu v pracovnom pomere, ak ďalej nie je ustanovené inak.
2.	Príspevok z fondu je možné výnimočne poskytnúť aj rodinným príslušníkom zamestnanca a bývalým zamestnancom na účely použitia, uvedené v týchto zásadách pre príslušnú skupinu osôb.
3.	Rodinným príslušníkom na účely týchto zásad sa rozumie manžel zamestnankyne alebo manželka zamestnanca ako aj nezaopatrené dieťa zamestnanca podľa § 3 zákona č. 600/2003 Z. z. o prídavku na dieťa, maximálne však do 25 rokov veku dieťaťa; ako dieťa zamestnanca sa posudzuje aj osvojené dieťa alebo dieťa zverené zamestnancovi do pestúnskej starostlivosti.
4.	Bývalým zamestnancom sa rozumie poberateľ starobného dôchodku, predčasného starobného dôchodku alebo invalidného dôchodku, ktorého zamestnávateľ zamestnával v pracovnom pomere alebo v obdobnom pracovnom vzťahu ku dňu odchodu do dôchodku.
5.	Oprávnenými osobami nie sú fyzické osoby, ktoré pracujú alebo pracovali na základe niektorej z dohôd o prácach vykonávaných mimo pracovného pomeru.
 
Článok III
Spôsob a výška tvorby fondu
1.	Fond sa tvorí ako úhrn :
a.	povinného prídelu vo výške 1% základu uvedeného v § 4, ods.1 zákona č. 152/1994 Z.z. o sociálnom fonde zo základu ,
b.	ďalšieho prídelu vo výške 0,25% základu uvedeného v § 4, ods.1 zákona č. 152/1994 Z.z. o sociálnom fonde
2.	Základom pre ročnú tvorbu fondu je súhrn hrubých miezd alebo platov zúčtovaných zamestnancom na výplatu za kalendárny rok a pre tvorbu za jednotlivé mesiace súhrn hrubých miezd alebo platov zúčtovaných zamestnancom na výplatu za predchádzajúci kalendárny mesiac.
3.	Do základu nie je možné zahrňovať plnenia, ktoré nie sú mzdou alebo platom za vykonanú prácu, najmä vyplatené náhrady mzdy, náhradu za pracovnú pohotovosť, odstupné alebo odchodné a ďalšie plnenia poskytované v súvislosti so zamestnávaním zamestnancov.

Článok IV
Účtovanie fondu
1.	Tvorba fondu a čerpanie fondu sa účtuje na  na osobitnom účte v banke. Na účet sa prevádzajú prostriedky v mesačných sumách vo výške zodpovedajúcej percentuálnemu podielu podľa čl. III ods. 1 písm. a) z objemu miezd alebo platov zúčtovaných zamestnancom za predchádzajúci mesiac a vo výške tvorby ďalšieho prídelu podľa písm. b) toho istého odseku.
2.	Fond sa tvorí najneskôr v deň dohodnutý na výplatu mzdy alebo platu. Účtovný prevod finančných prostriedkov sa uskutoční do 10 dní odo dňa dohodnutého na výplatu mzdy alebo platu. Za mesiac december sa sociálny fond vytvorí z predpokladanej výšky miezd alebo platov a finančné prostriedky na účet fondu sa prevedú do 31. decembra príslušného roku.
3.	Výška tvorby a použiteľný úhrn sociálneho fondu za príslušný rok sa zvyšuje o úhrn nevyčerpaných zostatkov z minulých rokov. Nevyčerpaný zostatok prostriedkov fondu z bežného roka, ktorý sa nevyčerpal do konca roku, sa prevádza do nasledujúceho roka. Zúčtovanie prípadných rozdielov súčtu mesačných súm a tvorby sociálneho fondu za predchádzajúci kalendárny rok sa vykoná najneskôr do 31. januára nasledujúceho roka.
Článok V
Použitie fondu
V súlade so zákonom sa zamestnancom poskytne z fondu príspevok na účely a podľa podmienok uvedených v tomto článku zásad na:
1.	Stravovanie
Okrem príspevku podľa § 152 Zákonníka práce sa z fondu bude zamestnancom prispievať na každé hlavné jedlo príspevkom vo výške 0,53 eur t.j. 14% z hodnoty stravného lístka.
2.	Účasť na rekreáciách
 Z fondu sa poskytne zamestnancovi príspevok na rekreáciu počas čerpania dovolenky.
a/ ak pracovník nevyužíva stravovacie výhody :
-	pri zahraničnej rekreácií pre pracovníka a rodinného príslušníka po.........35 eur
-	pri domácej rekreácií pre pracovníka	.........................................................50 eur
-	pri domácej rekreácií najviac pre 2 rodinných príslušníkov po..................35 eur
b/ ak pracovník využíva stravovacie výhody :
-	pri zahraničnej rekreácií pre pracovníka a rodinného príslušníka po.........28 eur
-	pri domácej rekreácií pre pracovníka rodinného príslušníka po.................40 eur
Príspevok na domácu a zahraničnú rekreáciu môže pracovník obdŕžať iba každý druhý rok.
Príspevok sa poskytne iba pracovníkovi, ktorý v organizácii odpracoval najmenej 1 rok.
Za rodinného príslušníka sa na účely tejto smernice považuje manžel, manželka a dieťa.

3.	Zdravotná starostlivosť
a/ pracovníkovi sa v plnej výške poskytne príspevok na preventívnu lekársku prehliadku.
b/ zamestnancovi, ktorý je viacnásobným bezplatným darcom krvi a daroval krv viac ako     10 krát , sa poskytne za každé darovanie krvi príspevok vo výške................................7 eur
      Príspevok sa poskytuje na základe dokladu o darovaní krvi a počte predchádzajúcich   odberov; za rovnakých podmienok sa poskytuje príspevok z fondu aj pri darovaní krvnej plazmy (aferéze).

4.	Sociálna výpomoc
a.	Z prostriedkov fondu sa v rámci sociálnej výpomoci poskytne zamestnancovi, ktorý sa (nie vlastnou vinou) dostal do  mimoriadnej finančnej tiesne  ( živelná pohroma, úmrtie rodinného príslušníka, dlhodobé ochorenie – viac ako 30 dní ) poskytne sa po prerokovaní starostom obce sociálna výpomoc do výšky....................................100 eur
b.	Pracovníkovi ktorému zomrel rodinný príslušník (manžel, manželka, dieťa) bude poskytnutý príspevok na pohrebné trovy vo výške..............................................100 eur
c.	Pozostalému po zomrelom pracovníkovi , ktorý zabezpečoval pohreb zomrelého pracovníka bude poskytnutý príspevok na pohrebné trovy vo výške..................100 eur
5.	Ďalšia realizácia sociálnej politiky zamestnávateľa
a/ z fondu sa zamestnancovi poskytne príspevok pri príležitosti jeho životného výročia   zamestnanca :
             -  pri životnom jubileu 50 a 60 rokov veku vo výške .........................................100 eur
 - pri prvom skončení pracovného pomeru po nadobudnutí nároku na starobný          dôchodok, pri odchode do predčasného starobného dôchodku alebo pri odchode do invalidného dôchodku vo výške ............................................................................80 eur 
- na Deň matiek ( pracovníčkam ) v mesiaci máj po..............................................30 eur
- na Deň otcov ( pracovníkom ) v mesiaci jún po..................................................30 eur
- vianočná nádielka v mesiaci december po...........................................................30 eur
Peňažné dary sa poskytnú iba pracovníkom , ktorí v organizácií odpracovali viac ako  6 mesiacov.

Článok VI
Spoločné ustanovenia

1.	Personálny útvar najneskôr do 31. januára bežného roku stanoví približnú výšku       predpokladaného ročného prídelu do fondu podľa plánu miezd a počtu zamestnancov a jeho rozdelenie na jednotlivé oblasti použitia uvedené v zásadách.
2.	Peňažné príspevky z fondu v prospech zamestnanca sú predmetom dane z príjmu zo závislej činnosti a odvodov do poistných fondov v súlade s príslušnými právnymi predpismi, upravujúcimi zdaňovanie príjmu zo závislej činnosti a vykonávanie odvodov na sociálne poistenie a odvodov (preddavkov odvodov) na zdravotné poistenie. Rovnako sa postupuje aj v prípade vecných darov, ktorých hodnota je predmetom dane z príjmu.
3.	Všetky príspevky zo sociálneho fondu sa pracovníkom so zníženým pracovným úväzkom budú úmerne krátiť s výnimkou Čl. V bod 5 tejto smernice.
4.	Na príspevok zo sociálneho fondu nie je právny nárok s výnimkou príspevku Čl. V bod 1. Pri zohľadnení nároku sa berú odvody zamestnanca za predchádzajúce dva roky.
5.	Nároky zo sociálneho fondu budú poskytované na žiadosť zamestnanca po doložení potrebných dokladov a po schválení starostom obce s výnimkou podľa Čl. V bod 1.
6.	Zamestnávateľ nesmie poskytovať príspevok z fondu na účely odmeňovania za prácu.
7.	Doklady , ktoré je potrebné doložiť :
-	žiadosť pracovníka o čerpanie zo sociálneho fondu
-	doklad o zaplatení domácej alebo zahraničnej rekreácie
-	kópia úmrtného listu, kópie platobných dokladov a iné
-	doklad o darovaní krvi

Článok VII
Záverečné ustanovenia
1.	Vedúci zamestnanci  zabezpečia, aby sa s týmito zásadami mohli zamestnanci oboznámiť a umožní im priebežne nahliadať do zásad.

2.	SMERNICA  zamestnávateľa „Zásady tvorby a použitia sociálneho fondu“
 platí odo dňa jej  schválenia : 01.07.2019
Schválením tejto Smernice sa ruší platnosť Vnútornej smernice tvorby a použitia sociálneho fondu zo dňa 01.02.2016 .

V Slanskej Hute, dňa: 01.07. 2019                		       ........................................
									    Martina Urbanová
									       starostka obce